Návrh na poskytnutie návratnej finančnej výpomoci  pre
                Všeobecnú zdravotnú poisťovňu

	
Vzhľadom na mimoriadne zložitú finančnú situáciu vo Všeobecnej zdravotnej poisťovni, Ministerstvo zdravotníctva  SR žiada o poskytnutie návratnej finančnej výpomoci zo Všeobecnej pokladničnej správy  na zabezpečenie platobnej schopnosti v zmysle § 28 ods. 4 zákona NR SR č. 273/1994 Z.z. o zdravotnom poistení v znení neskorších predpisov v sume 400 mil. Sk.	
Celkový deficit v hospodárení fondov  Všeobecnej zdravotnej poisťovne k 31.12.2000 je 3 900 mil. Sk. Stav záväzkov základného fondu k 31.12.2000 dosiahol vo Všeobecnej zdravotnej poisťovni 5 388,0 mil.Sk, v tom záväzky za výkony boli vo výške 1 207 mil. Sk, záväzky za lieky 4 068 mil. Sk. Lekárne a výdajne zdravotníckych pomôcok, začali Všeobecnú zdravotnú poisťovňu penalizovať a vymáhať pohľadávky cestou exekúcií a súdnych rozhodnutí. Záväzky na ktoré boli vydané právoplatné rozhodnutia, záväzky v rozhodovaní súdov spolu s neuhradenými penalizačnými faktúrami dosiahli výšku 477 mil. Sk. V dôsledku uvedenej skutočnosti zdravotná poisťovňa nevytvárala dostatok zdrojov na dodržanie intersektorálneho členenia výdavkov, podľa ktorého do lôžkových zdravotníckych zariadení mali byť realizované platby vo výške 45%  ( skutočnosť 43,4% ) z celkových zdrojov na zdravotnú starostlivosť a do lekární 30% ( skutočnosť 35,9%). Vysoké čerpanie finančných prostriedkov v prospech lekární a výdajní zdravotníckych pomôcok bolo v dôsledku toho, že súdni exekútori blokujú exekučnými príkazmi príjmové účty Všeobecnej zdravotnej poisťovne. Priemerná denná výška blokovanej finančnej čiastky z titulu exekúcie na účtoch VšZP je cca 50 mil. Sk.
V dôsledku exekúcie sa presúvali zdroje v prospech lekární a  neboli realizované úhrady v lôžkových zariadeniach ani do výšky minimálnej ceny, ktorá je stanovená cenovým predpisom. Všeobecnej zdravotnej poisťovni chýbajú na úhradu lôžkových zariadení reálne zdroje vo výške  cca 200 mil. Sk. mesačne. Tento stav môže ohroziť  vyplácanie úhrad pre poskytovateľov ústavnej zdravotnej starostlivosti na zabezpečenie bežného mesiaca, následne  znemožniť zabezpečenie plynulej prevádzky nemocníc a realizáciu zvýšenia tarifných platov u zdravotníckych pracovníkov od 1.6.2001.  
 Celoplošná penalizácia zo strany lekární môže spôsobiť zastavenie financovania lôžkových zariadení ako aj ostatných poskytovateľov zdravotnej starostlivosti. Je zrejmé, že vzniknutú finančnú situáciu nie je možné riešiť bežnými vytvorenými zdrojmi zdravotnej poisťovne.   
Poskytnutím návratnej fianančnej výpomoci je možné predísť ďaľším neproduktívnym výdavkom poisťovne z titulu exekúcií a penalizácií a zmierniť napätú situáciu vo financovaní lôžkových zdravotníckych zariadení.
 Z uvedených  dôvodov  Ministerstvo  zdravotníctva SR predkladá tento materiál a žiada o poskytnutie návratnej finančnej výpomoci  pre Všeobecnú zdravotnú poisťovňu v výške 400 mil. Sk v zmysle § 6 ods. 5 písm.c) zákona č. 303/1995  o rozpočtových pravidlách  v znení neskorších predpisov a to v dvoch splátkach po 200 mil. Sk v mesiacoch  júl a  august 2001, na úhradu záväzkov voči lôžkovým zdravotníckym zariadeniam.